title: Решение 2014/219/ОВППС на Съвета от 15 април 2014 година относно мисия на Европейския съюз по линия на ОПСО в Мали (EUCAP Sahel Mali)

text:
               16.4.2014

               BG

               Официален вестник на Европейския съюз

               L 113/21

         РЕШЕНИЕ 2014/219/ОВППС НА СЪВЕТА
   от 15 април 2014 година
   относно мисия на Европейския съюз по линия на ОПСО в Мали (EUCAP Sahel Mali)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 21 март 2012 г. Съветът приветства стратегията на Европейския съюз за сигурност и развитие за Сахел („стратегия на ЕС за Сахел“), като подчерта, че Съюзът има дългосрочен интерес от намаляване на несигурността и подобряване на развитието в региона на Сахел.

               (2)

               На 16 юли 2012 г. с Решение 2012/392/ОВППС (1) Съветът стартира мисията по линия на общата политика за сигурност и отбрана (ОПСО) EUCAP Sahel Niger, която ще допринесе за предоставяне на обучение и напътствия на силите за вътрешна сигурност в Нигер, както и за засилването на регионалното сътрудничество с Мали и Мавритания в областта на сигурността.

               (3)

               На 23 юли 2012 г. Съветът изрази загрижеността си от влошаването на положението в Мали и отрицателното му въздействие върху мира и стабилността в региона и в международен план. За продължаване на изпълнението на стратегията на ЕС за Сахел Съветът прикани върховния представител на Съюза по въпросите на външните работи и политиката на сигурност (ВП) и Комисията да представят конкретни предложения с цел бързото изпълнение на съвкупността от мерки в областта на управлението, сигурността, развитието и разрешаването на конфликти, предвидени в стратегията на ЕС за Сахел за северната част на Мали.

               (4)

               На 18 февруари 2013 г. с Решение 2013/87/ОВППС (2) Съветът стартира военна мисия за обучение на въоръжените сили на Мали (EUTM Mali) за предоставяне на обучение и напътствия на въоръжените сили на Мали, под контрола на легитимните граждански власти на Мали.

               (5)

               На 27 май 2013 г. Съветът отново потвърди готовността си да разгледа възможностите по линия на ОПСО за спешно предоставяне на подкрепа на властите на Мали в областта на вътрешната сигурност и правосъдието, включително по отношение на борбата с тероризма и организираната престъпност.

               (6)

               На 20 февруари 2014 г. Република Мали изпрати на Съюза писмо с покана за разполагане на гражданска мисия на Съюза в подкрепа на силите за сигурност на Мали.

               (7)

               На 17 март 2014 г. Съветът одобри концепцията за управление на кризи за евентуални действия по линия на ОПСО в подкрепа на силите за вътрешна сигурност на Мали.

               (8)

               EUCAP Sahel Mali ще се провежда в обстановка, която може да се влоши и да възпрепятства постигането на целите на външната дейност на Съюза, залегнали в член 21 от Договора за Европейския съюз (ДЕС),

         ПРИЕ НАСТОЯЩОТО РЕШЕНИЕ:
   Член 1
   Мисия
   Съюзът установява гражданска мисия в Мали (EUCAP Sahel Mali), в подкрепа на силите за вътрешна сигурност (полиция, жандармерия и национална гвардия) на Мали.
   Член 2
   Цел и задачи
   1.   EUCAP Sahel Mali има за цел да даде възможност на властите на Мали да възстановят и поддържат конституционния и демократичен ред и да създадат условия за траен мир в Мали, както и да възстановят и поддържат държавността и легитимността на държавната власт на цялата територия на страната чрез ефикасното преструктуриране на нейната администрация.
   2.   В подкрепа на динамиката на Мали при възстановяването на държавността и в тясна координация с другите международни актьори, а именно MINUSMA, EUCAP Sahel Mali подпомага и предоставя съвети на силите за вътрешна сигурност при осъществяването на реформата в сектора на сигурността от новото правителство, с цел да:

               —

               подобри тяхната оперативна ефикасност,

               —

               да установи техните съответни йерархични вериги,

               —

               да засили ролята на административните и съдебните власти в областта на управлението и контрола на техните мисии, и

               —

               да улесни тяхното предислоциране в северната част на страната.

         3.   С оглед постигането на своята цел EUCAP Sahel Mali действа съгласно стратегическите оперативни насоки, определени в концепцията за управление на кризи, одобрена от Съвета на 17 март 2014 г., които се съдържат в одобрените от Съвета документи за оперативно планиране.
   Член 3
   Командна верига и структура
   1.   EUCAP Sahel Mali разполага с единна командна верига като операция за управление на кризи.
   2.   EUCAP Sahel Mali има главен щаб в Бамако.
   Член 4
   Планиране и започване на EUCAP Sahel Mali
   1.   Мисията е стартирана с решение на Съвета на препоръчания от командващия гражданските операции EUCAP Sahel Mali срок, считано от момента на постигането на начална оперативна готовност.
   2.   Предварителният екип на EUCAP Sahel Mali има за задача да подготви разполагането на EUCAP Sahel Mali по отношение на логистичната подкрепа и инфраструктурата, да установи контакти с малийските партньори, по-специално с правителството и с централните власти, за да осъществи заедно с тях предварителни оценки за постигането на целите на EUCAP Sahel Mali, да набележи рамките за сътрудничество и координация с международните партньори, по-специално с Мисията на ООН за стабилизиране на Мали (MINUSMA), както и да предостави елементите, необходими за изготвяне на оперативната концепция (CONOPS), оперативния план (OPLAN) и втория финансов разчет.
   Член 5
   Командващ гражданските операции
   1.   Ръководителят на способностите за планиране и провеждане на граждански операции (CППГО) на EUCAP Sahel Mali е командващ гражданските операции EUCAP Sahel Mali. Способностите за планиране и провеждане са предоставени на разположение на командващия гражданските операции с оглед планирането и провеждането на EUCAP Sahel Mali.
   2.   Командващият гражданските операции осъществява командването и контрола на EUCAP Sahel Mali под политическия контрол и стратегическото ръководство на Комитета по политика и сигурност (КПС) и под общото ръководство на ВП.
   3.   Командващият гражданските операции се стреми да осигурява подходящо и ефективно изпълнение на решенията на Съвета, както и на решенията на КПС, по отношение на провеждането на операциите, включително като дава необходимите указания на ръководителя на мисията и като му предоставя напътствия и техническа помощ.
   4.   Командващият гражданските операции докладва на Съвета чрез ВП.
   5.   Целият командирован персонал остава под пълното командване на националните органи на командироващата държава в съответствие с националните правила, или на съответната институция на Съюза или на Европейската служба за външна дейност (ЕСВД). Тези органи прехвърлят оперативния контрол на своя персонал на командващия гражданските операции.
   6.   Командващият гражданските операции носи общата отговорност за обезпечаване на доброто изпълнение на задължението на Съюза за полагане на дължима грижа.
   Член 6
   Ръководител на мисията
   1.   Ръководителят на мисията отговаря за EUCAP Sahel Mali и осъществява командването и контрола на място. Ръководителят на мисията е пряко подчинен на командващия гражданските операции и следва неговите инструкции.
   2.   Ръководителят на мисията представлява EUCAP Sahel Mali в района на провеждане на операциите. Ръководителят на мисията може да делегира на членовете на личния състав на EUCAP Sahel Mali задачи, свързани с управлението на персонала и с финансови въпроси, които да се осъществяват под негова отговорност.
   3.   Ръководителят на мисията носи административна и логистична отговорност за EUCAP Sahel Mali, включително по отношение на предоставените на разположение на EUCAP Sahel Mali, активи, ресурси и информация.
   4.   Ръководителят на мисията отговаря за упражняването на дисциплинарен контрол над персонала. Дисциплинарните мерки по отношение на командирования персонал се вземат от съответния национален орган в съответствие с националните правила, от съответната институция на Съюза или от ЕСВД.
   5.   Ръководителят на мисията осигурява необходимата видимост на EUCAP Sahel Mali.
   Член 7
   Политически контрол и стратегическо ръководство
   1.   КПС, под отговорността на Съвета и на ВП, осъществява политическия контрол и стратегическото ръководство на EUCAP Sahel Mali. Съветът оправомощава КПС да взема необходимите за тази цел решения съгласно член 38, трета алинея от ДЕС. Това включва правомощия да назначава ръководител на мисията по предложение на ВП и да преразглежда CONOPS и OPLAN. Съветът запазва правомощията си във връзка с вземането на решения относно целите и прекратяването на EUCAP Sahel Mali.
   2.   КПС докладва редовно на Съвета.
   3.   В зависимост от необходимостта КПС получава редовно доклади от командващия гражданските операции и от ръководителя на мисията по въпроси от техните сфери на отговорност.
   Член 8
   Персонал
   1.   Персоналът на EUCAP Sahel Mali се състои предимно от служители, командировани от държавите-членки, институциите на Съюза или от ЕСВД. Всяка държава-членка, институция на Съюза и ЕСВД поема разходите, свързани с командирования от нея персонал, включително пътните разноски до и от мястото на разполагане на персонала, възнагражденията, медицинските осигуровки и надбавки, различни от приложимите дневни надбавки.
   2.   Държавата-членка, институцията на Съюза или ЕСВД съответно носят отговорност за всякакви искове, свързани с командироването, които са предявени от командирования член на персонала или се отнасят до него, както и отговорност за предприемането на действия срещу същия служител.
   3.   EUCAP Sahel Mali може също така да наема международен и местен персонал на договорна основа, ако необходимите функции не могат да бъдат осигурени от персонала, командирован от държавите-членки. По изключение, в надлежно обосновани случаи, когато не са налице квалифицирани кандидати от държавите-членки, граждани на участващите трети държави могат да бъдат наемани на работа на договорна основа, доколкото е необходимо.
   4.   Условията на работа, както и правата и задълженията на международния и местния личен състав се определят в договорите, сключени между EUCAP Sahel Mali и съответните служители.
   Член 9
   Статут на EUCAP Sahel Mali и нейния персонал
   Статутът на EUCAP Sahel Mali и нейния персонал, включително, когато е приложимо, привилегиите, имунитетите и другите гаранции, необходими за изпълнението и гладкото провеждане на EUCAP Sahel Mali, се уреждат със споразумение, сключено съгласно член 37 от ДЕС и в съответствие с процедурата, предвидена в член 218 от Договора за функционирането на Европейския съюз.
   Член 10
   Участие на трети държави
   1.   Без да се засяга независимостта на Европейския съюз при вземането на решения и неговата единна институционална рамка, трети държави могат да бъдат поканени да участват в EUCAP Sahel Mali, при условие че поемат разходите за командирования от тях персонал, включително възнагражденията, застраховките срещу всякакъв вид риск, дневните надбавки и пътните разноски до и от Мали, както и при условие че участват по подходящ начин в покриването на текущите разходи на EUCAP Sahel Mali.
   2.   Третите държави, които участват в EUCAP Sahel Mali, имат същите права и задължения по отношение на ежедневното управление на EUCAP Sahel Mali като държавите-членки.
   3.   Съветът оправомощава КПС да взема съответните решения за приемане на предложените вноски и за създаване на Комитет на участващите държави.
   4.   Подробните договорености за участието на трети държави се установяват в споразумения, сключени в съответствие с член 37 от ДЕС. Когато Съюзът и трета държава сключат споразумение, установяващо рамка за участието на тази трета държава в операции на Съюза за управление на кризи, разпоредбите на това споразумение се прилагат в контекста на EUCAP Sahel Mali.
   Член 11
   Сигурност
   1.   Командващият гражданските операции ръководи планирането на мерките за сигурност от страна на ръководителя на мисията и осигурява тяхното добро и ефективно изпълнение от EUCAP Sahel Mali съгласно член 5.
   2.   Ръководителят на мисията отговаря за сигурността на EUCAP Sahel Mali и осигурява спазването на минималните изисквания за сигурност, приложими към EUCAP Sahel Mali, в съответствие с политиката на Съюза относно сигурността на персонала, разположен извън Съюза за оперативни нужди съгласно дял V от ДЕС.
   3.   Ръководителят на мисията се подпомага от служител по сигурността на мисията, който му докладва за действията си и поддържа тесни служебни отношения с ЕСВД.
   4.   В областта на сигурността, персоналът на EUCAP Sahel Mali преминава задължително обучение, адаптирано към оцененото ниво на риск в зоната на дислоциране. Той преминава и редовно опреснително обучение на място, организирано от служителя по сигурността на мисията.
   5.   Ръководителят на мисията осигурява защитата на класифицираната информация на Европейския съюз в съответствие с Решение 2013/488/ЕС на Съвета (3).
   Член 12
   Капацитет за оперативно дежурство
   Капацитетът за оперативно дежурство се активира за EUCAP Sahel Mali.
   Член 13
   Правни разпоредби
   EUCAP Sahel Mali има правомощия да закупува услуги и оборудване, да сключва договори и административни договорености, да наема персонал, да разполага с банкови сметки, да придобива активи, да се разпорежда с тях и да бъде освобождавана от отговорност, както и да бъде страна в съдебно производство, в зависимост от необходимото за изпълнението на настоящото решение.
   Член 14
   Финансови разпоредби
   1.   Референтната сума, предназначена за покриване на свързаните с EUCAP Sahel Mali разходи за първите 9 месеца от влизането в сила на настоящото решение, е в размер на 5 500 000 EUR. Решението за размера на референтната финансова сума за следващите периоди се взема от Съвета.
   2.   Управлението на всички разходи се извършва в съответствие с процедурите и правилата, приложими за общия бюджет на Съюза. Граждани на трети държави и граждани на приемащата държава имат право да участват в търгове за възлагане на договори. При условие че получи одобрението на Комисията, мисията може да сключва технически договорености с държавите-членки, с приемащата държава, с участващите трети държави и с други международни участници за предоставяне на оборудване, услуги и помещения на EUCAP Sahel Mali.
   3.   EUCAP Sahel Mali отговаря за изпълнението на бюджета си. За тази цел EUCAP Sahel Mali подписва споразумение с Комисията.
   4.   Финансовите договорености са съобразени с командната верига, предвидена в членове 3, 5 и 6, както и с оперативните нужди на EUCAP Sahel Mali, включително съвместимостта на оборудването и оперативната съвместимост на екипите ѝ.
   5.   Разходите са допустими считано от датата на подписването на договора, посочен в параграф 3.
   Член 15
   Проектна група
   1.   EUCAP Sahel Mali разполага с проектна група за набелязване и изпълнение на проекти. При необходимост EUCAP Sahel Mali координира проектите, осъществявани от държави-членки и трети държави на тяхна отговорност в области, свързани с мандата на EUCAP Sahel Mali, и в подкрепа на нейните цели, подпомага тези проекти и предоставя съвети по тях.
   2.   Без да се засяга параграф 3, EUCAP Sahel Mali има право да използва финансовите вноски на държавите-членки или на трети държави за осъществяване на набелязани проекти, които допълват по последователен начин останалите действия на EUCAP Sahel Mali, в следните два случая:

               —

               проектът е предвиден във финансовия разчет на настоящото решение; или

               —

               проектът е интегриран в хода на мандата посредством изменение на финансовия разчет по искане на ръководителя на мисията.

         EUCAP Sahel Mali сключва договореност с тези държави, с която се уреждат по-специално специфичните процедури за третиране на евентуални жалби от трети страни относно щети, нанесени в резултат на действие или бездействие от страна на ръководителя на мисията при използване на средствата, предоставени от тези държави.
   В никакъв случай участващите държави-членки не могат да търсят отговорност от Съюза или от ВП за действие или бездействие от страна на ръководителя на мисията при използването на средствата на тези държави.
   3.   КПС дава съгласието си за приемане на финансовото участие на трети държави в проектната група.
   Член 16
   Съгласуваност на действията на Съюза и координация
   1.   ВП гарантира, че изпълнението на настоящото решение е съгласувано с цялостната външна дейност на Съюза, включително с програмите на Съюза за развитие.
   2.   Без да се засяга командната верига, ръководителят на мисията действа в тясна координация с делегацията на Съюза в Мали, за да гарантира съгласуваност на действията на Съюза в Мали. Без да се намесва в командната верига, ръководителят на делегацията в Бамако, в тясна координация със специалния представител на Европейския съюз в Сахел (СПЕС Сахел), дава политически насоки на местно равнище на ръководителя на мисията EUCAP Sahel Mali. Ръководителят на мисията EUCAP Sahel Mali, ръководителят на делегацията в Бамако и СПЕС Сахел предприемат консултации в зависимост от нуждите.
   3.   Установява се сътрудничество между ръководителя на мисията EUCAP Sahel Mali, командващия мисията EUTM Mali, ръководителя на мисията EUCAP Sahel Niger и ръководителя на мисията EUBAM Libya.
   4.   Освен това EUCAP Sahel Mali координира и хармонизира действията си в областта на реформата на сектора на сигурността с MINUSMA и другите международни партньори.
   Член 17
   Предоставяне на информация
   1.   ВП се оправомощава — ако е необходимо и в съответствие с нуждите на EUCAP Sahel Mali — да предоставя на трети държави, свързани с изпълнението на настоящото решение, класифицирана информация на Европейския съюз до ниво „RESTREINT UE/EU RESTRICTED“, създадена за целите на EUCAP Sahel Mali, в съответствие с Решение 2013/488/ЕС.
   2.   В случай на конкретна и неотложна оперативна нужда ВП се оправомощава също така да предоставя на приемащата държава класифицирана информация на Европейския съюз до ниво „RESTREINT UE /EU RESTRICTED“, създадена за целите на EUCAP Sahel Mali, в съответствие с Решение 2013/488/ЕС. За тази цел се изготвят договорености между ВП и компетентните органи на приемащата държава.
   3.   ВП се оправомощава да предоставя на трети държави, свързани с изпълнението на настоящото решение, некласифицирани документи на Съюза, свързани с разискванията на Съвета относно EUCAP Sahel Mali, към които се прилага задължението за служебна тайна съгласно член 6, параграф 1 от Процедурния правилник на Съвета (4).
   4.   ВП може да делегира тези правомощия, както и правомощието за сключване на посочените в параграф 2 договорености, на служители на ЕСВД, на командващия гражданските операции и/или на ръководителя на мисията в съответствие с приложение VI, раздел VII към Решение 2013/488/ЕС.
   Член 18
   Влизане в сила и срок
   Настоящото решение влиза в сила в деня на приемането му.
   То се прилага до изтичането на период от 24 месеца, считано от датата, на която е поставено началото на EUCAP Sahel Mali.

      Съставено в Люксембург на 15 април 2014 година.

            За Съвета

            Председател

         C. ASHTON

      (1)  Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (ОВ L 187, 17.7.2012 г., стр. 48).

      (2)  Решение 2013/87/ОВППС на Съвета от 18 февруари 2013 г. за стартиране на военна мисия на Европейския съюз в подкрепа на обучението на въоръжените сили на Мали (EUTM Мали) (ОВ L 46, 19.2.2013 г., стр. 27).

      (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (ОВ L 274, 15.10.2013 г., стр. 1).

      (4)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение на Комисията от 19 юни 2000 година за балансирано представителство на мъжете и жените в комитетите и експертните групи, които тя създава (нотифицирано под номер С(2000) 1600)

text:
Важна правна забележка

|

32000D0407

Официален вестник n° L 154 , 27/06/2000 стр. 0034 - 0035 специално чешко издание глава 05 том 03 стр. 436  - 437 специално испанско издание глава 05 том 03 стр. 436  - 437 специално унгарско издание глава 05 том 03 стр. 436  - 437 специално литвийско издание глава 05 том 03 стр. 436  - 437 LV.ES глава 05 том 03 стр. 436  - 437 MT.ES глава 05 том 03 стр. 436  - 437 PL.ES глава 05 том 03 стр. 436  - 437 SK.ES глава 05 том 03 стр. 436  - 437 специално словенско издание глава 05 том 03 стр. 436  - 437

		20000619Решение на Комисиятаот 19 юни 2000 годиназа балансирано представителство на мъжете и жените в комитетите и експертните групи, които тя създава(нотифицирано под номер С(2000) 1600)(2000/407/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като има предвид, че:(1) По силата на член 2 от Договора насърчаването на равенството между мъжете и жените е една от задачите на Общността.(2) Съгласно член 3 от Договора при всички свои дейности Общността се стреми да премахва неравенството и да подкрепя равнопоставеността между мъжете и жените.(3) Въпреки Препоръка 96/694/ЕО на Съвета от 2 декември 1996 г. за балансирано участие на жените и мъжете в процеса на вземане на решения [1], жените продължават да са слабо представени в решаващите органи, включително в тези, създадени от Комисията [2].(4) Резолюцията на Европейския парламент от 11 февруари 1994 г. за участието на жените във вземането на решения прикани държавите-членки на Европейския съюз да приемат специални мерки в тази област и беше последвана от Резолюция на Съвета от 27 март 1995 г. за балансираното участие на жените и мъжете във вземането на решения.(5) Равенството между жените и мъжете е ключов елемент на човешкото достойнство и демокрацията и представлява основен принцип на общностното законодателство, на конституциите и на законодателството на държавите-членки и на международните и европейските конвенции.(6) Комисията възприе политика на систематично отчитане на равенството между мъжете и жените и на включване на принципа на равенство във възможностите във всички общностни дейности и политики.(7) По време на Четвъртата световна конференция на Организацията на обединените нации по въпросите на жените (Пекин, 1995 г.) Европейската общност пое задължението да насърчава участието на жените при вземането на решения.(8) Съветът на Европа в своята Препоръка 1413 от 1999 г. приканва държавите-членки да постигнат равно представителство на жените и мъжете в обществения и в частния живот.(9) По време на Конференцията на ЕС в Париж на 17 април 1999 г. за жените и мъжете във властта държавите-членки бяха приканени да насърчават спазването на равнопоставеността между жените и мъжете при назначаването на членовете на решаващите органи.(10) Уместно е да се приемат специални мерки за насърчаване на балансираното участие на жените и мъжете в процесите на вземане на решения, с оглед да се постигне равенство във възможностите на жените и мъжете.(11) Комисията вече е поела ангажимент да постигне 40-процентно участие на жените във всички комитети и групи в изследователската област [3]. Тази цел трябва да се преследва в други области в рамките на експертните групи и комитети, създавани от Комисията.(12) Настоящото решение не се прилага за комитетите, които попадат в приложното поле на Решение 1999/468/ЕО на Съвета от 28 юни 1999 г., което определя условията и реда за упражняване на изпълнителните правомощия, предоставени на Комисията [4],РЕШИ:Член 1Настоящото решение се прилага за експертните групи и комитети, създадени от Комисията. То обхваща новите експертни групи и комитети, както и съществуващите такива.Член 2Комисията се задължава да установи балансирано представителство на мъжете и жените в експертните групи и комитетите, които тя създава. Средносрочната цел е да се постигне минимално представителство от 40 % представители на всеки пол във всяка експертна група и комитет.По отношение на съществуващите експертни групи и комитети Комисията ще положи усилия да коригира нарушеното равновесие между половете при всяко заместване и при изтичане на мандата на членовете на експертните групи или комитети.Член 3Три години след приемането на настоящото решение Комисията ще разгледа неговото изпълнение и ще публикува доклад, който ще включва статистически анализ на балансираното представителство на мъжете и жените в експертните групи и в комитетите. В зависимост от резултатите от този анализ Комисията може да приеме всяка подходяща мярка.Съставено в Брюксел на 19 юни 2000 година.За КомисиятаAnna DiamantopoulouЧлен на Комисията[1] ОВ L 319, 10.12.1996 г., стр. 11.[2] COM(2000)120 окончателен.[3] COM(1999)76 окончателен.[4] ОВ L 184, 17.7.1999 г., стр. 23.--------------------------------------------------


title: Решение № 930/2007/EО на Европейския парламент и на Съвета от 7 юни 2007 година за мобилизиране на средства от фонд Солидарност на Европейския съюз съгласно точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление

text:
               3.8.2007

               BG

               Официален вестник на Европейския съюз

               L 202/18

      РЕШЕНИЕ № 930/2007/EО НА ЕВРОПЕЙСКИЯ ПАРЛАМЕНТ И НА СЪВЕТА

   от 7 юни 2007 година
   за мобилизиране на средства от фонд „Солидарност“ на Европейския съюз съгласно точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 26 от него,
   като взеха предвид Регламент (ЕО) № 2012/2002 на Съвета от 11 ноември 2002 г. относно създаване на фонд „Солидарност“ на Европейския съюз (2),
   като взеха предвид предложението на Комисията,
   като имат предвид, че:

               (1)

               Европейският съюз създаде фонд „Солидарност“ на Европейския съюз („фондът“), за да изрази солидарност с населението на региони, поразени от природни бедствия.

               (2)

               Междуинституционалното споразумение от 17 май 2006 г. разрешава мобилизирането на средства от фонда в рамките на годишен таван от 1 милиард EUR.

               (3)

               Регламент (ЕО) № 2012/2002 съдържа разпоредбите, съгласно които средствата от фонда могат да бъдат мобилизирани.

               (4)

               Унгария и Гърция подадоха заявления за мобилизирането на средства от фонда относно две бедствия, предизвикани от наводнения,

         РЕШИХА:
   Член 1
   За общия бюджет на Европейския съюз за финансовата 2007 година фонд „Солидарност“ на Европейския съюз мобилизира средства, с цел предоставяне на сумата от 24 370 114 EUR под формата на бюджетни кредити и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 7 юни 2007 година.

            За Европейския парламент

            Председател

         H.-G. PÖTTERING

            За Съвета

            Председател

         G. GLOSER

      (1)  ОВ C 139, 14.6.2006 г., стр. 1.

      (2)  ОВ L 311, 14.11.2002 г., стр. 3.


title: 2010/660/ЕС: Решение на Европейския парламент и на Съвета от 20 октомври 2010 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/023 PT/Qimonda от Португалия)

text:
               4.11.2010

               BG

               Официален вестник на Европейския съюз

               L 286/16

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 20 октомври 2010 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2009/023 PT/Qimonda от Португалия)
   (2010/660/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (наричан по-долу „ЕФПГ“) е създаден с цел да се предоставя допълнителна подкрепа на работниците, съкратени в резултат от значими структурни промени в световната търговия поради глобализацията, и да ги подпомага при повторното им интегриране на пазара на труда.

               (2)

               Обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на ЕФПГ в рамките на годишния таван от 500 милиона евро.

               (4)

               На 17 декември 2009 г. Португалия подаде заявление за мобилизиране на ЕФПГ във връзка със съкращения в предприятието Qimonda Portugal S.A. и представи допълнителна информация до 28 април 2010 г. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006. По тази причина Комисията предлага да бъдат мобилизирани средства в размер на 2 405 671 EUR.

               (5)

               Поради това ЕФПГ следва да бъде мобилизиран за предоставяне на финансово участие по заявлението, подадено от Португалия,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2010 година Европейският фонд за приспособяване към глобализацията се мобилизира за отпускане на сумата от 2 405 671 EUR под формата на бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 20 октомври 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.